
Narva                                                                                                                                          xx.xx.2022 nr xxx
Narva Linnavolikogu 18.05.2017 otsuse nr 27 “Projekti “TEN-T transiitteede rekonstrueerimistööd Narvas” oma- ja sildfinantseeringu kinnitamine” muutmine
1. ASJAOLUD JA MENETLUSE KÄIK

Narva Linna Arenduse ja Ökonoomika Amet viib ellu projekti “TEN-T transiitteede rekonstrueerimistööd Narvas“, mille eesmärgiks on Narva transiitkoridori oluliste kitsakohtade kõrvaldamine, luues mugavad ja ohutud tingimused transpordi ja jalakäijate liikumiseks ja aidates kaasa kogu Narva linna keskkonnaseisundi parenemisele. 
31.12.2020 Narva Linnavolikogu muutmisotsusega nr 64 kinnitati projekti „TEN-T transiitteede rekonstrueerimistööd Narvas“ eelarve summas 13 864 046,65 eurot, millest omafinantseering moodustab 4 887 665, 78 eurot  ning toetuse osas on 8 976 398,87 eurot.

Narva Linna Arenduse ja Ökonoomika Amet (edaspidi „Tellija“) sõlmis 28.01.2021 hankelepingu ettevõttega AS YIT Eesti (edaspidi „Töövõtja“) transiitteede projekteerimis-ehitustööde teostamiseks, sealhulgas tehnovõrkude ja tänavavalgustuse rekonstrueerimiseks. Sõlmitud hankelepingu kogumaksumuseks on 11 316 000 km-ta eurot (13 579 200 km-ga eurot).
01.04.2022 ja 25.04.2022, Töövõtja esitas Tellijale teated Ukraina sõjast tingitud vääramatu jõu võimaliku mõju kohta Töövõtulepingule nr 5.1-6/8/2021 (edaspidi „Leping“), mille raames kohustub Töövõtja teostama transiitteede projekteerimis- ja ehitustööd (edaspidi „Tööd“).

Töövõtja on juhtinud Tellija tähelepanu, et suure tõenäosusega ei õnnestu Töövõtjal oma pingutustest hoolimata Ukraina sõja mõju siiski täielikult vältida ning eksisteerib arvestatav risk Töövõtja poolt Lepingu täitmise tähtaja rikkumiseks, mis on vahetult tingitud Ukraina sõjast kui vääramatu jõu asjaolust. Hetkel toob Töövõtja Lepingu täitmise tähtaega silmas pidades peamise kitsaskohana välja Lepingu täitmiseks vajaliku asfaltbetooniga seotud riski. 

Ukraina sõda ning sellest tingitud sanktsioonid on lisaks tarneraskustele kaasa toonud kaupade ning energiahindade ettenägematu ja kontrollimatu tõusu. Lepingu eset arvestades, sõltuvad Töövõtja kohustuste täitmise kulud käesoleval juhul olulisel määral terase, mootorikütuse, täitematerjali ja asfaltbetooni hindadest. Samuti on ettenägematult toimunud terase järsk kallinemine, millega Lepingu sõlmimisel Töövõtja arvestada ei saanud.

Lisaks terase ja mootorikütuse äärmuslikule hinnatõusule, on juba praegu (so enne teedeehituse hooaja algust) teada, et gaasi, killustiku ning bituumeni järsk hinnatõus tingib asfaltbetooni hinna olulise tõusu.

Seisuga 25.04.2022 on Töövõtjale teada Lepingujärgsete tööde oluline kallinemine, mis on vahetult tingitud Ukraina sõjast kui vääramatu jõu asjaolust, mille tõttu Töövõtulepingu 5.1-6/8/2021  maksumus suureneb kuni 1 526 756,06 km-ta euro võrra (1 832 107,27 km-ga eurot). Töövõtulepingu kogumaksumus suureneb kuni 12 842 756,06 km-ta euroni (15 411 307,27 km-ga euroni). 
Perioodi 2014–2020 struktuuritoetuse rakendusasutus Majandus ja kommunikatsiooniministeerium pole teinud veel otsust projektide kallinemise hüvitamise osas, seega praeguseks tekkinud lisakulud tuleb katta Narva linna eelarvest.  
Seoses  hindade ettenägematu tõusu ja Lepingu tööde kallinemisega tuleb suurendada omafinantseeringu osa 1 832 107,27 km-ga euro võrra ning omafinantseeringu osa peab kokku moodustama kuni 6 719 773,05 eurot (ehk ca 42,8 % projekti kogu eelarvest). Projekti sildfinantseerimise mahtu summas 2 000 000 eurot ei muudeta. 

Projekti eelarve peab kokku moodustama (koos toetusega) 15 696 153,92 eurot. 
Projekti elluviimiseks vajalikud oma- ja sildfinantseeringu rahalised vahendid aastate kaupa täpsustatakse igal aastal Narva linna arengukavas vastavalt KOKS § 371 lg-le 2 “Arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel”. 
Seoses ülaltooduga tuleb muuta Narva Linnavolikogu 18.05.2017 otsuse nr 27 punktid nr 3.1. – 3.2.
2. ÕIGUSLIKUD ALUSED
2.1 Kohaliku omavalitsuse korralduse seaduse § 22 lg 1 punkti 8 alusel kuulub laenude ja teiste varaliste kohustuste võtmine volikogu ainupädevusse.
2.2 Haldusmenetluse seaduse (HMS) § 64 lõike 1 alusel kohaldatakse haldusakti kehtetuks tunnistamise kohta sätestatut ka haldusorgani poolt haldusakti muutmise ja haldusakti kehtivuse peatamise suhtes.
2.3 HMS § 68 lõige 2 sätestab, et haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. 
3. OTSUS

Muuta Narva Linnavolikogu 18.05.2017 otsuse nr 27 “Projekti “TEN-T transiitteede rekonstrueerimistööd Narvas” oma- ja sildfinantseeringu kinnitamine” punktid 3.1. ja 3.2. järgmiselt: 

“3.1. Kinnitada projekti „TEN-T transiitteede rekonstrueerimistööd Narvas“ omafinantseeringuks kokku kuni 6 719 773,05 eurot”.
“3.2. Lubada Narva Linnavalitsusel võtta laenu punktis 3.1. nimetatud omafinantseeringu katteks kokku kuni 6 719 773,05 eurot”. 

4. RAKENDUSSÄTTED

4.1. Otsus jõustub seadusega sätestatud korras.

4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

